বিজেপি কি কমিশনকে নিয়ন্ত্রণ করে? অভিযোগ তৃণমূলের

দিল্লি : পশ্চিমবঙ্গে (West Bengal) ভোটার তালিকার নিবিড় সংশোধন বা এসআইআর (SIR) প্রক্রিয়া নিয়ে বেনিয়মের অভিযোগ। সেই সব অভিযোগ নিয়ে জাতীয় নির্বাচন কমিশনকে (Election Commission) প্রশ্নবাণে বিদ্ধ করল তৃণমূল কংগ্রেস (TMC)। শুক্রবার তৃণমূলের ১০ সদস্যের প্রতিনিধি দল পাঁচটি প্রশ্ন করল কমিশনকে। তবে শাসকদলের তরফে দাবি করা হয়েছে, দু’ঘন্টা বৈঠকের পরেও, তাঁদের করা প্রশ্নের কোনও উপযুক্ত উত্তর দিতে পারেনি নির্বাচন কমিশন। অন্যদিকে লোকসভার তৃণমূলের উপদলনেতা শতাব্দী রায় বলেন, কমিশনকে প্রশ্ন করে জিজ্ঞাসা করা হয়েছিল, বিজেপি বলছে এক কোটি মানুষকে বাদ দেওয়া হবে। কিন্তু এক্ষেত্রে কোনও ব্যবস্থা নেওয়া হচ্ছে না। তাহলে কী বিজেপি কন্ট্রোল করছে নির্বাচন কমিশনকে? প্রশ্ন তুলেছেন তিনি

গত সোমবার এসআইআর (SIR)-এর প্রতিবাদে ১০ সদস্যের একটি প্রতিনিধি দল গঠন করে দিয়েছিলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। সেই দলে ছিলেন, ডেরেক ও ব্রায়েন, কল্যাণ বন্দ্যোপাধ্যায়, শতাব্দী রায়, সাজদা আহমেদ, মমতাবালা ঠাকুর, প্রতিমা মণ্ডল, সাকেত গোখলে, দোলা সেন, মহুয়া মৈত্র, প্রকাশ চিক বরাইক। শুক্রবার এই দল গিয়ে দেখা করেন নির্বাচন কমিশনের ফুল বেঞ্চের সঙ্গে। তবে প্রশ্নের কোনও উপযুক্ত জবাব কমিশন দিতে পারেনি বলেই অভিযোগ তৃণমূলের।

আরও খবর : SIR প্রতিবাদ তৃণমূলের! কমিশনের সঙ্গে সাক্ষাতে দিল্লিতে প্রতিনিধি দল

কমিশনের সঙ্গে বৈঠকের পর সাংবাদিকদের সামনে লোকসভার উপদলনেতা শতাব্দী রায় (Satabdi Roy) জানান, কমিশনের কাছে জানতে চাওয়া হয়েছিল, “বাংলাতে বিজেপি নেতা যখন মঞ্চে দাঁড়িয়ে বলছেন ১ কোটি ভোটারের নাম বাদ দেওয়া হবে। সেখানে বিজেপি নেতাকে থামানো হচ্ছে না। সেই ভয় কাটিয়ে মানুষকে সাহস দেওয়া হচ্ছে না। বিজেপি বলছে, আমরা এক কোটি বাদ দেব মিলিয়ে নেবে। তাহলে কী বিজেপি কন্ট্রোল করছে কমিশনকে?’

এছাড়া কমিশনকে তৃণমূলের (TMC) তরফে যে প্রশ্নগুলি জিজ্ঞাসা করা হয়েছে সেগুলি হল, ‘যে এসআইআর প্রক্রিয়া চলছে তা শুধু ভুয়ো ভোটার বাদ দেওয়ার জন্য, না কি অনুপ্রবেশকারীদের বাদ দেওয়ার জন্য? বাঙালিদের আলাদা করে টার্গেট করা হচ্ছে কেন? দেশজুড়ে বাঙালিদের উপর আক্রমণ করার জন্য এসআইআর ব্যবহার করা হচ্ছে কি না? যদি অনুপ্রবেশকারীদের ঢোকানোর কথা বলে হচ্ছে, তাহলে মিজোরাম, ত্রিপুরার মতো রাজ্যে কেন এসআইআর হচ্ছে না? যাঁদেরকে অনুপ্রবেশকারী বলা হচ্ছে, গত নির্বাচনে তাঁদের ভোটে আগের সব নির্বাচনে সরকার, সাংসদ, বিধায়ক, পঞ্চায়েত নির্বাচিত হয়েছে। তাহলে তাঁদের কী ভ্যালু? তাহলে এই ভোটাররা যদি বৈধ না হয় তাহলে মোদি সরকারও বৈধ নয়? SIR-এর কারণে এখনও পর্যন্ত ৪০ জনের মৃত্যু হয়েছে। সেই মৃত্যুর দায় কি কমিশন নেবে? এসআইআর নিয়ে তৃণমূলের তরফে যা যা অভিযোগ করা হয়েছে, তা নিয়ে কী ব্যবস্থা নেওয়া হয়েছে?’ তবে সব প্রশ্নের উপযুক্ত উত্তর পাওয়া যায়নি বলেই দাবি করা হয়েছে তৃণমূলের প্রতিনিধি দলের তরফে।